NEUVOSTON JA NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN PÄÄTÖSLAUSELMA,

annettu 17 päivänä helmikuuta 1997 Internetin laittomasta ja haitallisesta sisällöstä (97/C 70/01)

EUROOPAN UNIONIN NEUVOSTO JA NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT, joka

ottavat huomioon Euroopan yhteisön perustamissopimuksen,

ottavat huomioon televiestintäministerien sekä kulttuuri- ja audiovisuaalisen alan ministerien Bolognassa 24 päivänä huhtikuuta 1996 pidetyssä epävirallisessa tapaamisessaan komissiolle esittämän pyynnön laatia yhteenveto Internetin nopean kehityksen aiheuttamista ongelmista ja arvioida erityisesti tarvetta sääntelyyn yhteisön tasolla tai kansainvälisesti,

ottavat huomioon oikeus- ja sisäasioiden ministerien epävirallisen tapaamisen Dublinissa 26-27 päivänä syyskuuta 1996, jossa käsiteltiin laajempaa yhteistyötä jäsenvaltioiden välillä ihmisillä käytävän kaupan ja lasten seksuaalisen hyväksikäytön torjumiseksi ja jossa korostettiin kolmen toimintaohjelmaehdotuksen merkitystä,

ottavat huomioon pedofiliaa ja Internetiä koskevat 27 päivänä syyskuuta 1996 kokoontuneen neuvoston antamat päätelmät, joissa sovittiin Bolognan tapaamisen jälkeen perustetun työryhmän laajentamisesta televiestintäministerien sekä yhteyksien ja palvelujen tarjoajien, sisältöteollisuuden ja käyttäjien edustajilla, jotta voitaisiin riittävän ajoissa ennen 28 päivänä marraskuuta pidettävää televiestintäneuvoston istuntoa esittää käytännön ehdotuksia ja mahdollisia toimenpieitä, ottaen huomioon myös Yhdistyneen kuningaskunnan toimenpiteet Internetin tai vastaavien verkkojen laittoman käytön torjumiseksi,

ottavat huomioon Ranskan OECD:lle tekemän ehdotuksen sopimuksesta, joka koskisi kansainvälistä yhteistyötä Internetin osalta,

ottavat huomioon 8 päivänä lokakuuta kokoontuneen teollisuusneuvoston, jossa todettiin, että on tarpeellista eritellä edelleen tietoyhteiskuntaa koskevan politiikan kehittämisen taustalla olevia kysymyksiä kansainvälisellä tasolla ja sovittaa yhteen asiaa koskevia aloitteita, ja jossa suhtauduttiin myönteisesti Saksan ehdotukseen järjestää kyseistä asiaa käsittelevä kansainvälinen konferenssi, jota valmisteltaisiin tiiviissä yhteistyössä komission ja jäsenvaltioiden kanssa,

ottavat huomioon neuvoston ja neuvostossa kokoontuneiden opetusministerien 20 päivänä joulukuuta 1996 lasten suojelemisesta ja pedofilian torjumisesta antaman julistuksen (1),

ottavat huomioon komission aloitteen, jonka mukaan Dublinin Eurooppa-neuvostolle toimitetaan joulukuussa 1996 ajantasaistettu versio toimintasuunnitelmasta "Euroopan tie tietoyhteiskuntaan" suoritettujen eri toimenpiteiden johdonmukaisuuden selventämiseksi,

panevat merkille komission äskettäisen Internetin laittomasta ja haitallisesta sisällöstä antamen tiedonannon Euroopan parlamentille, neuvostolle, talous- ja sosiaalikomitealle ja alueiden komitealle sekä komission vihreän kirjan alaikäisten ja ihmisarvon suojelusta audiovisuaalisten ja tietotekniikan palvelujen alalla; kumpaakin on vielä tarkasteltava perusteellisemmin,

palauttavat mieliin Internetin erityisesti koulutuksessa tarjoaman hyödyn, kun se antaa kansalaisille mahdollisuuksia, madaltaa sisällön luomisen ja levittämisen esteitä sekä tarjoaa laajamittaisen pääsyn koko ajan monipuolistuviin digitaalisen tiedon lähteisiin,

palauttavat mieliin tarpeen torjua Internetin teknisten mahdollisuuksien laiton käyttö erityisesti lapsiin kohdistuvien rikosten osalta,

1. SUHTAUTUVAT MYÖNTEISESTI komission työryhmän Internetin laitonta ja haitallista sisältöä käsittelevään selontekoon ja aikovat harkita selonteossa esitettyjä ehdotuksia ottaen huomioon myös keskustelut, joiden aiheena on ollut komission tiedonanto Internetin laittomasta ja haitallisesta sisällöstä sekä vihreä kirja alaikäisten ja ihmisarvon suojelusta audiovisuaalisten ja tietotekniikan palvelujen alalla,

2. OTTAVAT HUOMIOON oikeus- ja sisäasioiden alalla toteutetun työn,

3. EHDOTTAVAT, että komissio ja jäsenvaltiot kiinnittävät edelleen erityistä huomiota kaikilla asiaan liittyvillä aloilla työskentelevien ryhmien pyrkimysten yhteensovittamiseen,

4. KEHOTTAVAT jäsenvaltioita aloittamaan seuraavat toimenpiteet:

itsesääntelyjärjestelmien toiminnan edistäminen ja helpottaminen mukaan lukien Internet-palvelujen tarjoajien ja käyttäjien edustavat elimet, tehokkat käytännesäännöt ja mahdollisesti yleisön käyttöön tarkoitetut kuuma linja -ilmoitusjärjestelmät,

käyttäjille tarkoitettujen suodatinjärjestelmien tarjoamisen ja luokitusjärjestelmien perustamisen edistäminen Euroopan yhteisön tukemana, esimerkkinä PICS-standardi (Platform for Internet Content Selection), jonka kansainvälinen World Wide Web-yhteenliittymä (World Wide Web Consortium) on ottanut käyttöön,

osallistuminen aktiivisesti Saksan järjestämään kansainväliseen ministerikonferenssiin ja kyseessä olevien toimijoiden edustajien siihen osallistumisen edistäminen,

5. PYYTÄVÄT kommissiota yhteisön toimivaltaa koskevissa asioissa

varmistamaan edellä mainitussa selonteossa ehdotettujen toimenpiteitä koskevan työskentelyn seuranta ja johdonmukaisuus ottaen huomioon muun asiaan liittyvän tällä alalla tehtävän työn sekä kutsumaan työryhmän tarvittaessa uudelleen koolle seuraamaan edistymistä ja tekemään tarvittaessa uusia ehdotuksia,

suosimaan itsesääntelyä suorittavien ja edustavien elinten toiminnan sovittamista yhteen Euroopan tasolla,

edistämään ja helpottamaan alan parasta käytäntöä koskevien tietojen vaihtoa,

suosimaan teknisten kysymysten tutkimista, erityisesti suodattamista, luokitusta, jäljittämistä ja yksityisyyden parantamista, ottaen huomioon Euroopan kulttuurisen ja kielellisen monimuotoisuuden,

tarkastelemaan edelleen kysymystä Internetin sisältöä koskevasta oikeudellisesta vastuusta,

6. SUOSITTAVAT, että komissio yhteisön toimivaltaan kuuluvissa asioissa sekä jäsenvaltiot toteuttavat kaikki tarpeelliset toimenpiteet, joilla voidaan edistää tässä päätöslauselmassa tarkoitettujen toimenpiteiden tehokkuutta kansainvälisen ministerikonferenssin tuloksiin perustuvalla kansainvälisellä yhteistyöllä sekä muissa kansainvälisissä elimissä käytävissä keskusteluissa.

(1) EYVL N:o C 7, 10.1.1997, s. 12.